SKRIFTLIG FORESPØRGSEL E-1438/99

af Camilo Nogueira Román (Verts/ALE) til Kommissionen

(1. september 1999)

Om: Integration af Galicia i det transeuropæiske jernbanesystem for højhastighedstog

Galicia har i endnu højere grad end andre europæiske områder behov for at blive integreret i det transeuropæiske jernbanesystem for højhastighedstog på grund af den klare historiske marginalisering, der er sket af området i forbindelse med struktureringen af den spanske stats transportnet. Men dette synes ikke at være taget i betragtning i de tekniske og budgetmæssige overslag for planen for det transeuropæiske jernbanesystem frem til år 2010. Det galiciske samfund vil således igen blive koblet af udviklingen, ligesom det var tilfældet i forbindelse med anlægget af det motorvejsnet, der forbinder områderne på Den Iberiske Halvø indbyrdes og med Europa.

Kommissionen bedes med henblik på at træffe de nødvendige foranstaltninger oplyse følgende: Hvordan er udsigterne for integration af Galicia i de tidsmæssige og budgetmæssige overslag for det transeuropæiske jernbanesystem for højhastighedstog frem til år 2010?

Hvilke forslag har den spanske stat forelagt Den Europæiske Union i den forbindelse?

Samlet svar afgivet på Kommissionens vegne af Loyola de Palacio på skriftlige forespørgsler E-1438/99 og E-1440/99

(11. oktober 1999)

Europa-Parlamentets og Rådets beslutning nr. 1692/0096/EF af 23. juli 1996 om Fællesskabets retningslinjer for udvikling af det transeuropæiske transportnet(1) rummer som bilag en række kort, der om end kun vejledende viser, hvordan dette nets masker og knuder kan komme til at fremstå i år 2010. Hvad angår højhastighedstog, skelnes der mellem de linjer, der allerede var i drift i 1996, og dem, der befinder sig på et mere eller mindre fremskredent projektstadium.

Hvad specielt angår Galicia, stemmer det, at der på tidspunktet for fastlæggelsen af disse retningslinjer ikke eksisterede noget konkret højhastighedsprojekt, hverken i retning mod Portugal eller til det centrale Spanien. Dog viser kortene fra 1996 allerede et projekt i Portugal, nemlig en jernbanelinje fra Lissabon til Porto, fulgt af en konventionel linje i retning mod Galicia, ligesom et moderniseringsprojekt i Spanien med henblik på at nå op på hastigheder i størrelsesordenen 200 kilometer i timen fra Valladolid og næsten helt til Orense, ligeledes fulgt af en konventionel forbindelse til Orense og Santiago.

Efter beslutningen af 1996 er der blevet finansieret en række undersøgelser over budgettet for det transeuropæiske transportnet med henblik på at modernisere jernbaneforbindelserne i denne region. Desuden medførte det af Kommissionen fremsatte forslag i 1997 til ændring af Europa-Parlamentets og Rådets beslutning af 1996 om ændring af beslutning nr. 1692/0096/EF for så vidt angår søhavne, flod- og kanalhavne og intermodale terminaler samt projekt nr. 8 i bilag III(2) en ændring af titlen på det særlige projekt nr. 8 fra motorvej mellem Lissabon og Valladolid til multimodal forbindelse mellem Portugal-Spanien og resten af Europa. I den tilknyttede begrundelse blev det udtrykkeligt understreget, at det var nødvendigt at udbygge denne korridor, hvoraf en af de tre forgreninger netop forbinder Galicia (La Coruña) med Portugal (Lissabon).

På baggrund af de ændringsforslag, Europa-Parlamentet fremsatte den 10. marts 1999 efter førstebehandlingen, har Kommissionen forelagt et ændret forslag samt en meddelelse(3) om Rådets nye fælles holdning, som er under udarbejdelse. Kommissionen agter bl.a. at godkende den af Europa-Parlamentet foreslåede ændring, som går ud på at præcisere målsætningen for projekt nr. 8, så forbindelsen mellem Galicia og det transeuropæiske net fremgår tydeligere.

For så vidt angår finansieringen, skal det bemærkes, at andre fonde (Den Europæiske Fond for Regionaludvikling, Samhørighedsfonden samt Den Europæiske Investeringsbank) er blevet benyttet og fortsat kan benyttes til finansiering af undersøgelser og infrastrukturer med henblik på forbedring af jernbaneforbindelserne i den pågældende region.

(1) EFT L 228 af 9.9.1996.

(2) KOM(97) 681 endelig udg.

(3) KOM(1999) 277 endelig udg.